钦定古今图书集成/方舆汇编/职方典/第1531卷 > 《凌元洞》高鉴
## 钦定古今图书集成/方舆汇编/职方典/第1531卷 > 《凌元洞》高鉴

《东岩乐》，景物依稀俯城郭。江草离离江水绿，峰峦壁
立危如削。空然一洞光闪烁，日色下照春雾薄。石炉
石瓶似人作，云萍踪迹随飘泊。仿佛如梦还如昨，葡
萄满瓮醅初发。狂歌起舞为君酌，醉倒不知天地阔。
群仙拍手骑黄鹤，万里天风吹寥廓。俯视尘寰犹隐
约，何处好，东岩乐。